Þremur bjargað úr húsi á Flateyri : „ Hún var skelkuð og líka köld “ Þrjú kröftug flóð féllu rétt fyrir miðnætti á Vestfjörðum , tvö á Flateyri og eitt í Súgandafirði . Fjöldi báta sukku og þá hrifsaði eitt flóðið með sér bíl . Á myndinni má sjá hvernig varnargarðarnir hafa bjargað íbúum Flateyrar Kristjón Kormákur Guðjónsson Miðvikudagur 15. janúar 2020 Auglýsing Davíð Már Bjarnason upplýsingafulltrúi Landsbjargar segir í samtali við Fréttablaðið að eitt snjóflóðanna hafi fallið á eitt hús í efri byggð á Flateyri . Var þremur bjargað úr húsinu og þá grófst unglingsstúlka undir í flóðinu . Davíð segir að hún hafi verið grafin upp og hún sé heil á húfi . „ Hún var skelkuð og líka köld , “ segir Davíð í samtali við Fréttablaðið og bætir við að hjúkrunarfræðingur hafi gengið úr skugga um að hún væri ekki alvarlega slösuð . Snjóflóðin sem féllu voru þrjú . Báta í höfninni á Flateyri tók út og eru þeir flestir ef ekki allir illa farnir eða ónýtir . Davíð Már beinir þeim tilmælum til fólks að fara ekki nærri höfninni á Súgandafirði þar sem óttast sé að annað flóð geti fallið og svæðið því varasamt . Í Súgandafirði féll flóð úr fjöllunum á móti Suðureyri . „ Ekki er vitað hvort fjallið er búið að tæma sig , “ segir Davíð og ítrekar að fólk haldi sig frá höfninni , en hætta sé á að falli flóð geti önnur flóðbylgja myndast . Davíð segir einnig að mikilvægt sé að fólk haldi sig innandyra á Flateyri . Ekki sé búið að opna fjöldahjálparstöð en verði það gert mun skilaboðum þess efnis verða komið á leiðis til íbúa í þorpinu .